हाजीपुर. हाजीपुर सदर थाना क्षेत्र के एकारा रेलवे गुमटी के समीप राजद विधायक की गाड़ी को आक्रोशित लोगों ने तोड़फोड़ कर क्षतिग्रस्त कर दिया। लोगों का गुस्सा उस वक्त भड़क गया जब विधायक के गार्ड ने एक खोमचे वाले की पिटाई कर दी। माहौल बिगड़ते देख मौके से सुपौल के पिपरा विधानसभा के राजद विधायक यदुवंश प्रसाद यादव अपनी जान बचाकर भाग निकले।
लोगों ने अपना गुस्सा विधायक के चालक पर उतार दिया। इस घटना में चालक लक्ष्मण यादव गंभीर रूप से घायल हो गया। स्थानीय लोगों ने बताया कि एकारा गुमटी के समीप जाम लगा था। उसी वक्त मुजफ्फरपुर की ओर से आ रहे विधायक के वाहन से सामने खोमचे वाला आ गया। उसके बाद विधायक के गार्ड ने खोमचे वाले की पिटाई कर दी। यह देखते ही आसपास के लोग भड़क गए और विधायक की गाड़ी पर रोड़ेबाजी करने लगे। लोगों का आक्रोश देख अपनी वाहन को छोड़ कर विधायक वहां से भाग निकले।
साइड लेने की खातिर विवाद हुआ था
विधायक के चालक लक्ष्मण यादव ने बताया कि बस चालक से साइड लेने को लेकर विवाद हुआ था। उसी दौरान बस चालक ने गार्ड पर लाठी चला दी। गार्ड को लाठी नहीं लग कर स्थानीय दुकानदार को लग गई। उसके बाद बवाल हो गया।
पुलिस के आने के बाद बची विधायक के चालक की जान
सूचना मिलने पर सदर पुलिस घटना स्थल पर पहुंची व बेकाबू भीड़ को नियंत्रित किया। पुलिस के आने के बाद विधायक के चालक की जान बच पाई। विधायक की क्षतिग्रस्त गाड़ी को हटाने के लिए पुलिस ने क्रेन मंगाई। काफी देर बाद क्षतिग्रस्त वाहन को पुलिस लाइन में ले जाकर रखा गया। इस घटना से गुस्साए लोगों ने एनएच-77 स्थित एकारा गुमटी के समीप जाम कर दिया। कई घंटे तक सड़क जाम होने से आम लोगों को काफी परेशान होना पड़ा। एकारा रेलवे गुमटी से लेकर दिग्घी रेलवे गुमटी तक वाहनों की लंबी कतार लगी रही।
मैं राजद विधायक डाॅ. फैयाज अहमद के साथ उन्हीं की गाड़ी में बैठा था। मेरे पीछे आ रही मेरी गाड़ी को एक ट्रक द्वारा साइड नहीं दिए जाने की स्थिति में यह घटना हुई। इसकी जानकारी मुझे बाद में दूरभाष पर दी गई। मेरी गाड़ी में गार्ड व ड्राइवर थे। - यदुवंश कुमार यादव, विधायक, पिपरा
hin_Deva hin_Deva hin_Deva hin_Deva bho_Deva hin_Deva hin_Deva